

Αρκαλοχώρι, 02/ 10 /2025

Προς: ΜΜΕ

**ΔΕΛΤΙΟ ΤΥΠΟΥ**

**Με επιτυχία οι δράσεις για την Παγκόσμια Ημέρα των Ηλικιωμένων στον Δήμο Μινώα Πεδιάδας**

Με αφορμή τον εορτασμό της Παγκόσμιας Ημέρας των Ηλικιωμένων, ο Δήμος Μινώα Πεδιάδας διοργάνωσε με επιτυχία ειδικές δράσεις, τιμώντας τα άτομα της Τρίτης Ηλικίας.

Οι εκδηλώσεις πραγματοποιήθηκαν στο Κ.Α.Π.Η. Δημοτικής Ενότητας Καστελλίου και στο Κ.Η.Φ.Η. (Κέντρο Ημερήσιας Φροντίδας Ηλικιωμένων) του Δήμου. Συγκεκριμένα, στον χώρο του Κ.Α.Π.Η. Δ.Ε. Καστελλίου, πραγματοποιήθηκε ενημερωτική ομιλία με θέμα: «Αντιμετωπίζοντας τις προκλήσεις της Τρίτης Ηλικίας», από την κοινωνική λειτουργό του Κέντρου Κοινότητας Ιφιγένεια Καραζιώτου και την Κοινωνική λειτουργό του Γραφείου Κοινωνικής Πολιτικής και Ισότητας των Φύλων Μαρία Τσιάγγα, κατά τη διάρκεια της οποίας, οι παρευρισκόμενοι είχαν την ευκαιρία να ενημερωθούν και να συζητήσουν σημαντικά ζητήματα που απασχολούν την Τρίτη Ηλικία.

Παράλληλα, στο Κέντρο Ημερήσιας Φροντίδας Ηλικιωμένων στη Γαρίπα, πραγματοποιήθηκε ευχέλαιο και ακολούθησε εορταστική εκδήλωση με τη συμμετοχή των μελών, σε μια ζεστή και οικεία ατμόσφαιρα, με την παρουσία τους Αντιδημάρχου Κοινωνικής Πολιτικής Γρηγόρη Καλογερίδη, του συνεργάτη του Δημάρχου σε θέματα κοινωνικής πολιτικής Κώστα Σπυριδάκη, της Προέδρου της Γαρίπας Ευαγγελίας Ταμιωλάκη και του Προέδρου του Πολιτιστικού Συλλόγου Γαρίπας Βαγγέλη Φανουργιάκη.

Οι δράσεις αυτές επιβεβαιώνουν τη δέσμευση του Δήμου Μινώα Πεδιάδας για τη στήριξη, τη φροντίδα και την ενεργό ένταξη των ηλικιωμένων πολιτών του στην κοινωνική ζωή.